Vandag in Woorde: Emmer deur Kreatiewe bestuurder | Bydraes | Woes - Kreatiewe platform vir Afrikaans
Titel: Vandag in Woorde: Emmer
Aantal woorde: 321
Datum gepubliseer: 07 Oct 2014
Vandag het ek nou ge-die-kant-toe en ge-daai-kant-toe om aan 'n nuwe tema vir Vandag in Woorde te dink. Ek het afgebyt en gekou. En geherkou. En uitgespu. En dan maar weer van vooraf afgebyt. Net om die hele proses te herhaal. Weer en weer.
Dis toe dat ek so bietjie op die Woes werf soos 'n hoender in die stof, tussen al die temas gaan rond skrop en begin tel. En ek tel en tel. En hoe vêrder ek tel, hoe beter voel ek. Glad nie meer soos die dom blond wat nie oombliklik aan 'n nuwe tema vir Vandag in Woorde kon dink dink. Kan jy glo? Ek tel tot by sewe-en-negentig. Dis hoeveel temas ek al uitgedink het. Nou ja goed, ek weet van jakkals prys sy eie stert en ek hou dadelik op.
Wonder bo wonder kom daar toe nog 'n nuwe onderwerp in my kop. Die tema vir hierdie week is 'EMMER'.
Nee man, nie slop-emmer nie. Tensy jy 'n lekker skryfsel oor 'n slop-emmer kan opdis. Ook nie oor iets so ernstig soos die emmer skop nie. En weer moet ek sê: tensy jy 'n lekker emmer-skop skryfsel kan opdis. En nou is ek soos die Engelsman sê, on the roll. Ek dink aan al die soorte emmers waaroor 'n mens kan skryf.
Wat ek eintlik in gedagte gehad het, was 'n emmer soos in 'emmer-lys' of 'bucket list'. Vertel vir ons in absoluut enige genre van jou voorkeur, van een of alle items op jou emmer-lys. Dalk is dit iets wat jy alreeds gedoen het of iets wat jy binnekort gaan doen.
Onthou nou, dit kan iets op jou emmer-lys wees of iets so eenvoudig soos 'n melkemmer. Daar is oneindig stories wat nou deur my kop maal en ek kan sowaar nie wag om jou emmer-storie te lees nie.
Nou ja dan sal ek jou nie verder ophou nie.
Emmers vol bos-groetnis
Die lewe Eg Suid Afrikaans Toerisme Avontuur Sosiale kommentaar Humor Inspirerend Dankbaarheid Seeninge Begeerte Hunkering